[{"text_idx": "#000001", "text": "C\u0302eh\u0302aj esperantistoj preparis por fervojistoj eksterordinare bonan IFEF kongreson en la bela nordbohemia urbo Liberec. La arang\u0302o okazis en la luksa Centro Babylon. Partoprenis g\u0302in 173 geesperantistoj el 18 landoj. Jam sabate, c\u0302e la alveno, la loka komitato kunsidis. Vespere okazis interkonatig\u0302o. Centro Babylon estas komplekso enhavanta hotelon, restoraciojn, konferencejojn, amuzejojn, nag\u0302ejon, butikojn kaj aliajn instalaj\u0302ojn."}, {"text_idx": "#000002", "text": "Dimanc\u0302a solena inau\u0306guro komencig\u0302is gaje per dancoj kaj kantoj fare de lernejana infangrupo \u201cJizerka\u201d. Infanoj estis bele kostumitaj. Sur podio trafe ornamita per la slogano \u201cLa reloj ligas la landojn, Esperanto la popolojn\u201d eksidis gravuloj, kiuj salutis kaj bonvenigis la c\u0302eestantojn. Sekvis salutoj de landaj sekcioj de IFEF kaj oni legis plurajn alvenintajn salutmesag\u0302ojn kaj bondezirojn de eminentuloj. Pro siaj meritplenaj agadoj por IFEF estis honorigitaj s-ino Anna Abelovska\u0301, kiu multe zorgis por bona disvolvig\u0302o de la kongreso, la prezidanto de LKK s-ro Ladislav Kova\u0301r\u030c kaj s-ro Jindr\u030cich Tomi\u0301s\u030cek, kiu konstante kontribuas al diversaj revuoj tradukante novaj\u0302ojn el la fervojsfero por la internacia esperantistaro. Post la kantado de Esperanto-himno la prezidantino de IFEF Rodica Todor el Rumanio malfermis la kongreson. Antau\u0306 la komuna fotado sub la bonveniga banderolo de la hotelo Babylon kelkaj partoprenantoj prezentig\u0302is en siaj fervojistaj uniformoj."}, {"text_idx": "#000003", "text": "Vespere por ni koncertis h\u0302oro Bendl el C\u030ceska\u0301 Tr\u030cebova\u0301, kies du membroj Marie kaj Alois Klumpar ankau\u0306 kongresis kun ni. El Herzberg am Harz, la Esperanto-urbo, venis kvarpersona delegacio kun la urbestro s-ro Gerhard Walter por prezenti la urbon kaj varbi por la venontjara IFEF-kongreso, kiu okazos tie de la 19a g\u0302is la 25a de majo. Je la fino de la kongreso estis transdonita la banderolo kun la listo de la okazintaj kongresoj."}, {"text_idx": "#000004", "text": "Belega kaj bunte ilustrita invitbros\u0302uro konatigis nin kun vidindaj\u0302oj de Liberec, g\u0302ia c\u0302irkau\u0306aj\u0302o kaj prezentis al ni la ekskursan programon. La kongresa libro enhavis c\u0302iujn aliajn necesajn informojn. En la kongresa teko trovig\u0302is aliaj dokumentoj kaj donacetoj de la fervojo. Efektive ni estis plurfoje pridonacitaj. Krome la urba administracio de Liberec donacis al c\u0302iuj partoprenantoj senpagan veturadon per publikaj transportiloj dum la kongresa semajno."}, {"text_idx": "#000005", "text": "Fervojistoj havis okazon en siaj kunsidoj trakti diversajn aktualaj\u0302ojn kaj movadajn aferojn. Dum la prelegoj kaj fakaj kunvenoj oni eksciis pri sekurecsistemoj kaj instalaj\u0302oj, pri trajntrafikregado, pri eu\u0306ropaj fervojkoridoroj. Oni parolis ankau\u0306 pri aliaj interesaj temoj. Estis menciita nova moderna kaj multfunkcia trafikterminalo en la urbo C\u0302eska\u0301 Tr\u030cebova\u0301, inau\u0306gurita pasintjare en septembro. G\u0302i ricevas premiojn pro efika investo."}, {"text_idx": "#000006", "text": "Bone funkciis libroservo, estis eldonitaj E-bildkartoj kaj glumarkoj pri la kongreso. Porokazan stampadon prizorgis oficistinoj de la C\u0302eh\u0302a Pos\u0302to. C\u0302iutage aperis Kongresa Bulteno, el kiu ni eksciis pri okazintaj eventoj. Ankau\u0306 la c\u0302eh\u0302a j\u0302urnalo \u201cMlada\u0301 fronta Dnes\u201d raportis pri la kongreso. Radioamatoroj povis radie kontakti aliajn interesulojn de tiu-c\u0302i hobio."}, {"text_idx": "#000008", "text": "El vesperaj programeroj elstaris la Internacia balo kun tombolo kaj abunda bufedo. Ne mankis la tipa c\u0302eh\u0302a (saniga) likvoro \u201cBecherovka\u201d, kiun c\u0302iuj povis lau\u0306plac\u0302e konsumi. Per siaj kantoj g\u0302ojigis nin la famkonata kaj s\u0302atata JoMo el Tuluzo. Krom li koncertis simfonia orkestro, j\u0302aza grupo \u201cBig Band\u201d kaj la popola muzikgrupo \u201cDuda\u0301c\u030cek\u201d, kiu uzis, krom aliaj instrumentoj, ankau\u0306 tipan sakfajfilon. C\u0302iuj vesperaj prezentoj plac\u0302is al la publiko, pri kio atestis longaj kaj entuziasmaj aplau\u0306doj."}, {"text_idx": "#000009", "text": "IFEF okazis en C\u0302eh\u0302io la trian fojon. Koran dankon al la organizantoj de la c\u0302i-jara brila kongeso. La impresoj estas bonegaj! C\u0302iuj estis ravitaj kaj ege kontentaj hejmenirante kun belaj kaj neforgeseblaj travivaj\u0302oj. Espereble ankau\u0306 la venontjara IFEF allogos multajn esperantistojn al Herzberg."}]